**Bevezetés**

Lokális identitáserősítés és helyi közösség fejlesztés projekt 6 település összefogásával. (Tompa, Balotaszállás, Kunfehértó, Zsana, Kelebia, Kisszállás) Célja, hogy erősítse a helyi közösséget, a már meglévő cselekvő maghoz újabb embereket vonjon be, és minél nagyobb számú a településért és a közösségért tenni képes, és tenni akaró csoport alakuljon. A közösségi interjúk elkészítése a kapcsolatépítés első lépése, ami megalapozza a sikeres közös munkát a helyi emberekkel.

**Alkalmazott módszer**

A közösségi interjúk alkalmával megkerestük a helyi közösségi élet ismert vezetőit, jelentős helyi polgárokat, vélemény formálókat és miután ismertettük velük a felkeresés célját, felkértük őket egy kötetlen beszélgetésre. A beszélgetés végén megkértük őket, hogy tegyenek javaslatot arra, kit kereshetnénk fel ezzel a céllal. A beszélgetéseket nem csak a közösségfejlesztő kezdeményezte, hanem nagy örömünkre sikerült bevonni néhány talpraesett és határozott önkéntest is.

**Az elérendő cél**

A beszélgetés célja a lakosság megszólítása, bevonása a pályázat előkészületeibe, valamint a helyi közérzet, az egyén és közösség kapcsolatának feltérképezése. Szerettük volna elérni, hogy a megszólítottak érezzék, hogy a véleményük fontos és tehetnek valamit a közösségért. Arra törekedtünk, hogy mindenkiben tudatosodjon, hogy egyénként is fontos része a közösségnek: kíváncsiak vagyunk rá és számít a véleménye.

**A beszélgetések során elsősorban az alábbi kérdésekre kerestük a választ**

* Mit jelent az Ön számára itt élni? (Mi a jó az itteni életben? Mi a rossz?)
* Ha tehetné, miben és hogyan változtatna?
* Ön mivel tudna hozzájárulni a változásokhoz?

**Kunfehértó** település három kérdéses interjú értékelése.

Kunfehértó lakossága 2058 fő. Huszonhat darab kérdőív került elemzésre. A kérdőívek kitöltésében képviseltette magát a felnőtt korosztály 30-68 évesig.

*Mit jelent az Ön számára itt élni? (Mi a jó az itteni életben? Mi a rossz?)*

A válaszadók többségének elsődleges fontossági szempontként a biztonságos, nyugodt, jó környezet, a jó közbiztonság szerepelt. Az itt élő emberek ismerik egymást, odafigyelnek egymásra.

Szeretnek itt élni, hiszen itt születtek, itt él a családjuk, itt vannak a barátaik. Itt alakították ki az életüket. Ide köti az otthonuk. A falu fejlődő tendenciát mutat, új munkalehetőségeket jelentenek az ide települt üzemek, gyárak. Üdülő település révén, az idegenforgalom is bevételt jelent a falunak.

Sok a közösségi program, ami kikapcsolódásra, barátkozásra ad jó lehetőséget.

*Ha tehetné, miben és hogyan változtatna?*

Egyes területek elhanyagoltsága rontja a városképet. Ezen kellene mielőbb változtatni. Sajnos a közutak állapota igencsak leromlott és a járdák is rossz állapotúak. A pénzügyi szolgáltatások kevésbé elérhetőek. Nincs a településen üzemanyag töltő állomás, ami problémaként jelentkezik. Kevés a bolt és egy nagyobb bevásárláshoz a szomszéd városba kell beutazni a lakosoknak. A megszervezett programokon kis számmal jelennek meg. Kicsi az érdeklődés, az emberek inkább otthon maradnak.

*Ha tehetné, miben és hogyan változtatna?*

Elsődlegesen az útminőség javítását oldanák meg. Töltő állomást, konditermet létesítenének. Az üdülő terület fejlesztésének terve is felmerült a kérdés során. Nagyobb civil összefogásra lenne szükség. A gyermekek számára szélesebb körű sportolási lehetőségek kellenének. Többen úgy vélik, hogy fejlődik a talapülés, és meg vannak elégedve, nem változtatnának semmin.

*Ön mivel tudna hozzájárulni a változásokhoz?*

A település lakosai szívesen vállalnának önkéntes munkát. Ezt a választ a megkérdezettek 80%-a vallotta. Sokan pénzadománnyal támogatnának, vagy egyes programokat a belépőjegy megvásárlásával. A válaszokban szerepelt, hogy a megszervezett programokra elmennének. Mások tapasztalatuk, tudásuk átadásával segítenék a rendezvények megszervezését, lebonyolítását.

Ez úton szeretnék köszönetet mondani mindazoknak, akik építő gondolataikkal hozzájárultak, hogy sikeres jó munkát végezhessünk!